गुजरात के बादशाह बहादुर शाह ने जब चित्तौड़ पर हमला किया, उस समय राजमाता कर्मावती ने अपने सभी राजपूत सामंतों को संदेश भिजवा दिया कि यह तुम्हारी मातृभूमि है, या तो इसे दुश्मन को सौंपो या रखो। इस संदेश से सभी राजपूत सामंत चित्तौड़ की रक्षा करने के लिए दुर्ग में जमा हो गये। राजपूत सैनिक शौर्यता से युद्ध लड़ने के बाद भी बहादुर शाह के हमले के आगे टिक न सके। राजमाता कर्मावती के साथ 13,000 वीरांगनाओं ने विजय स्तम्भ के सामने लकड़ी के अभाव में बारूद के ढेर पर बैठकर जौहर व्रत का पालन किया। बहादुरशाह ने किले में भयंकर मारकाट और लूटपाट मचाई। चित्तौड़ पर विजय पाने के बाद बहादुरशाह, हुमायूँ से लड़ने चला गया और मुगल सेना से युद्ध हार गया। ऐसे में विक्रमादित्य ने पुनः आक्रमण कर चित्तौड़ की गद्दी पर कब्जा जमा लिया।